แนวโน้มดัชนีเช้าปรับลงตามต่างประเทศ
นักวิเคราะห์ฯคาดตลาดหุ้นไทยเช้านี้ปรับตัวลงตามตลาดหุ้นต่างประเทศ โดยอาจมีการรีบาวด์ระหว่างเทรดได้บ้างแต่หลังจากนั้นก็จะมีแรงขายออกมา หลังจากเฟดส่งสัญญาณเศรษฐกิจสหรัฐยังไม่ฟื้นตัว
11 ส.ค. 2553

นักวิเคราะห์ฯคาดตลาดหุ้นไทยเช้านี้ปรับตัวลงตามตลาดหุ้นต่างประเทศ โดยอาจมีการรีบาวด์ระหว่างเทรดได้บ้างแต่หลังจากนั้นก็จะมีแรงขายออกมา หลังจากเฟดส่งสัญญาณเศรษฐกิจสหรัฐยังไม่ฟื้นตัว
นายเตชธร ลาภอุดม ผู้อำนวยการฝ่ายบริหารหลักทรัพย์และผลิตภัณฑ์ตราสารทุน บล.เอเชียพลัส กล่าวว่า ตลาดหุ้นไทยเปิดทำการเช้านี้คงยังอยู่ในแดนลบ แต่อาจจะน้อยกว่าเมื่อวานที่ปรับลงแรง และในบางช่วงจะมีการรีบาวด์ขึ้นมาได้บ้าง แต่ก็จะมีแรงขายทำกำไร เนื่องจากแรงกดดันตามตลาดหุ้นต่างประเทศที่ส่วนใหญ่ปรับตัวลดลง ไม่ได้มีการตอบรับถึงการที่ธนาคารกลางสหรัฐจะมีการขายพันธบัตรรัฐบาลเพื่อช่วยฟื้นเศรษฐกิจ ขณะที่คงอัตราดอกเบี้ย 0-0.25 % ซึ่งก็เป็นไปตามที่ตลาดคาดไว้  
ขณะที่ปัจจัยภายใน ยังถูกกดดันจากปัจจัยการเมืองในประเทศอีกด้วยจากความกังวลในด้านเสถียรภาพทางการเมือง และการเคลื่อนไหวของของแกนนำเสื้อแดง ส่วนต่างชาติ แม้ยังคงซื้อสุทธิอยู่แต่เบาบางลง มองว่าเป็นการซื้อสะสมมากกว่า เพราะเป็นช่วงวันหยุดติดตกันหลายวัน
อย่างไรก็ตาม การลงทุนวันนี้คงเป็นการเก็งกำไร และเลือกลงทุนในหุ้นขนาดกลางและเล็กจากข่าวที่เกิดขึ้นอย่างกลุ่มเดินเรือที่ได้รับผลบวกจากค่าระวางเรือปรับเพิ่มขึ้น และกลุ่มรับเหมา โดยตลาดฯยังคงกังวลเกี่ยวกับการฟื้นตัวทางเศรษฐกิจสหรัฐที่ยังเปราะบาง และตลาดฯคงจะยังเป็นลักษณะของการเก็งกำไรในระยะสั้น พร้อมให้แนวรับไว้ที่ 855 จุด ส่วนแนวต้าน 870 จุด
นายอภิชาติ ผู้บรรเจิดกุล นักวิเคราะห์ สำนักวิจัย บล.ทิสโก้ กล่าวว่า ตลาดหุ้นไทยเช้านี้มีแนวโน้มไม่ค่อยดี เพราะถึงแม้ว่าเฟดจะคงอัตราดอกเบี้ยตามคาด แต่ตลาดฯมองว่าเศรษฐกิจสหรัฐมีแนวโน้มเริ่มชะลอตัว และการที่สหรัฐมีแผนออกพันธบัตร ก็ทำให้นักลงทุนเริ่มเห็นว่าเป็นสัญญาณบ่งชี้ชัดขึ้นว่าเศรษฐกิจเริ่มไม่ดี 
ประกอบกับ มีสัญญาณที่ไม่ดีจากการที่นักลงทุนต่างประเทศกลับมาขายในตลาดล่วงหน้าหลังจากที่ซื้อมา 7 วันติดต่อกัน และเป็นช่วงใกล้วันหยุดยาว ทำให้นักลงทุนไม่อยากที่จะถือหุ้นข้ามสัปดาห์ แต่โดยรวมคิดว่าตลาดฯยังเป็นการเทรดดิ้งเก็งกำไร ส่วนตลาดหุ้นอื่นในต่างประเทศส่วนใหญ่ก็ลดลงทั้งในเอเชียและดาวโจนส์
แนะให้นักลงทุนติดตามตัวเลขดุลการค้าของสหรัฐฯที่จะประการวันคืนนี้ ส่วนในประเทศให้ติดตามดัชนีความเชื่อมั่นผู้บริโภคที่จะมีการประกาศออกมาในวันนี้ซึ่งคาดว่าน่าจะออกมาดีต่อเนื่อง พร้อมให้แนวรับ 850-855 จุด แนวต้าน 870 จุด